Regeringen har netop offentliggjort et udspil rettet imod særlige udsatte boligområder. Hensigten er at vende en udvikling med sociale problemer, negativ social kontrol, kriminalitet, manglende uddannelse og beskæftigelse. Man frygter, at de børn, der vokser op i udsatte boligområder, ikke får samme chancer, som andre børn, der bor i villakvarteret ved siden af. Derfor er en del af de mange initiativer koncentreret om daginstitutionerne i de udsatte boligområder.

Forskning, der startede for 50 år siden, har målrettet søgt at finde løsninger på netop de problemer, som regeringen beskriver i det nye udspil. I 1960’erne iværksatte man i USA nogle forsøg med børnehaver. Baggrunden var, at man havde iagttaget en voksende reduktion i intellektuel og social udvikling hos børn, som kom fra fattige områder. Forskerne antog, at den mangelfulde sproglige udvikling og manglende motivation for at lære var begrundet i børnenes belastede opvækstvilkår, og at en højkvalitetsbørnehave kunne kompensere for dette. Blandt forskerne var der forskellige opfattelser af, hvad det var, der skabte den registrerede reduktion i børnenes IQ. Nogle mente, at det var mangel på social og kulturel stimulering, som var knyttet til fattigdommen i de lokalsamfund, hvor børnene voksede op, mens andre var af den opfattelse, at børnenes mentale udviklingshæmning skyldtes opvækst i familier, hvor mødrene selv var udviklingshæmmede.

Et af projekterne, Milwaukee-projektet, afprøvede disse hypoteser på en radikal måde. Børnene var udvalgt fra særligt udsatte familier, som var fattige minoritetsfamilier, oftest børn af enlige mødre, hvor mødrene havde fået en ringe skoleuddannelse, og kun mødre med en relativ lav IQ (mindre end 75) var blevet udtaget til såvel eksperimentgruppen som kontrolgruppen. Grunden til, at man havde valgt disse børn specielt ud, var, at man ville undersøge, hvor meget man kunne hjælpe børnene ved at give dem mulighed for at komme i en børnehave af høj kvalitet. Fra tidligere undersøgelser vidste man, at der var en meget høj risiko for, at disse børn ville blive mentalt udviklingshæmmet, hvis man intet foretog sig for at støtte børnene og deres familier.